בריזבן

בריזבן (באנגלית: Brisbane) היא עיר הבירה של מדינת קווינסלנד שבאוסטרליה. בעיר מתגוררים כ-2.4 מיליון תושבים והיא השלישית בגודלה באוסטרליה.

גאוגרפיה 
בריזבן ממוקמת בפינה הדרום-מזרחית של קווינסלנד, לחופי נהר בריזבן ומפרץ מורטון (Moreton Bay). העיר בנויה על מספר גבעות, חלקן מגיעות לגובה של כ-300 מטרים.

אקלים 
אקלימה של בריזבן הוא סובטרופי עם קייצים חמים ולחים, וחורפים יבשים. האקלים בבריזבן רווי לחות. בקיץ נפוצות סופות הרעמים ובשנים האחרונות החלו בצורות קיציות.

ממוצעי טמפרטורה:
 טמפרטורת מקסימום ממוצעת לחודש ינואר: 29 מעלות צלזיוס
 טמפרטורת מינימום ממוצעת לחודש ינואר: 21 מעלות
 טמפרטורת מקסימום ממוצעת לחודש יולי: 20 מעלות
 טמפרטורת מינימום ממוצעת לחודש יולי: 10 מעלות

 כמות משקעים שנתית ממוצעת: 1146 מילימטרים.
 כמות משקעים ממוצעת בחודש הרטוב ביותר (ינואר): 160 מילימטרים.
 כמות משקעים ממוצעת בחודש היבש ביותר (אוגוסט): 46 מילימטרים.

טמפרטורות קיצוניות:
 טמפרטורה חמה ביותר שנמדדה: 43.2 מעלות, 26 בינואר 1940
 טמפרטורה קרה ביותר שנמדדה: 2.3 מעלות, ב-12 ביולי 1894 וב-2 ביולי 1896
 חודש לח ביותר: 1026 מילימטרים גשם נמדדו בפברואר 1893
 היום הלח ביותר: 465 מילימטרים של גשם נמדדו ב-21 בינואר 1887
 רוחות עזות ביותר שנמדדו: 145 קמ"ש

אוכלוסין 
בבריזבן מתגוררים 2,462,637 (2018) תושבים. קצב גידול האוכלוסין בעיר הוא הגבוה בין ערי הבירה של אוסטרליה - והגיע ל-11.5% בין השנים 1999 - 2004.

כלכלה
בבריזבן מצויות תעשיות זיקוק נפט, ייצור נייר ומתכת וכן בעיר נמצאות מוסכי רכבת קווינסלנד. 
התיירות היא אחד מבסיסיה העיקריים של כלכלת בריזבן.

לאורך השנים הייתה בריזבן עיר של סניפי משנה של חברות (בעוד שהמשרדים העיקריים מוקמו בדרך כלל בסידני או מלבורן). ממשלת קווינסלנד ניסתה בשנות ה-90 של המאה ה-20 ובתחילת המאה ה-21 לעודד חברות לעבור לבריזבן, באמצעות עידוד המחקר במכון לביולוגיה מולקולרית באוניברסיטת קווינסלנד.

ממשל 
בריזבן מנוהלת על ידי מועצת העיר בריזבן - הגדולה בגופי השלטון המקומי באוסטרליה.

העיר מחולקת ל-26 רבעים, כל אחד בוחר נציג אחד למועצת העיר. ראש העיר המכונה ה"לורד ראש העיר" (Lord Mayor) נבחר על ידי כל תושבי העיר. בחירות נערכות אחת לארבע שנים.

היסטוריה 
העיר בריזבן קרויה על שמו של תומאס בריזבן (1773–1860) שהיה חייל בריטי ואסטרונום.

בשנת 1823 נחת חוקר הארצות ג'ון אוקסלי על גדת נהר בריזבן וקרא לנהר על שם סר תומאס בריזבן שהיה באותה עת מושל ניו סאות' ויילס. ב-1824 נוסדה באזור מושבת העונשין הראשונה - רדקליף פוינט. שנה מאוחר יותר הועבר מיקום מושבת העונשין דרומה, למקום שבו נמצא כיום מרכז העסקים של העיר בריזבן. במקור נקראה המושבה "אדינגלאסי" על שם הערים אדינבורו וגלאזגו שבסקוטלנד אולם, מאוחר יותר, שונה שם היישוב לשם הנהר שזרם לידו.

המושבה הייתה "כלא בתוך בית כלא", ונשלחו אליה פושעים שחזרו על פשעיהם במושבת העונשין סידני. המושבה הייתה ידועה בתור המושבה האכזרית ביותר מבין כל מושבות העונשין באוסטרליה. מסיבה זו נאסרה באזור התיישבות של אנשים פרטיים. רק בשנת 1842 הותרה התיישבות מתיישבים חופשיים באזור, כדי לנצל את היערות הרבים בסביבה.

בשנת 1859 הפכה קווינסלנד למושבה עצמאית, ובריזבן הפכה לבירתה בפועל, אף שרק בשנת 1902 הוכרזה העיר רשמית כבירת המושבה.

ב-1879 נבנתה מסילת הברזל הראשונה, שחיברה את העיר לאיפסוויץ'.

על מנת למנוע צפיפות אוכלוסין העביר פרלמנט קווינסלנד בשנת 1885 את "חוק מניעת חלוקת קרקעות", שהוביל לשטחה הגדול של בריזבן וצפיפות האוכלוסין הנמוכה שלה.

העיר ניזוקה קשות במספר שיטפונות בשנות ה-90 של המאה ה-19.
ב-1912 יצאו העובדים לשביתה כללית שנמשכה שישה שבועות והובילה בפעם הראשונה לשלטון לייבור בקווינסלנד.

במהלך מלחמת העולם השנייה הייתה העיר מקום מפקדתו של דאגלס מקארתור, וכוחות אמריקאים רבים שוכנו בעיר.

בין 26 בנובמבר - 27 בנובמבר 1942 פרצו מהומות בעיר בין חיילי צבא ארצות הברית לחיילי צבא אוסטרליה, אשר הובילו להרוג אוסטרלי אחד ומאות פצועים (בהם גם אזרחים). אירוע זה ידוע בשם הקרב על בריזבן.

ב-1982 נערכו בעיר משחקי חבר העמים וב-1988 נערכה בה תערוכת אקספו 88.

בינואר 2011 הכה את העיר השיטפון הגדול ביותר בתולדותיה. נהר בריזבן גאה עד לשיא של 4.46 מטר והציף את רוב העיר. השיטפון פגע קשות בתיירות בעונת השיא, והנזקים נאמדים במאה מיליון דולר .

תרבות 
 בריזבן היא מקום מושבם של תזמורת קווינסלנד, בית האופרה של קווינסלנד, תיאטרון קווינזלנד ולהקת בלט קווינזלנד.
 בשנת 2032 צפויה העיר לארח את המשחקים האולימפיים.

אתרים בעלי חשיבות 

 גשר סטורי - גשר המקשר בין עמק פורטיטיוד ונקודת קנגורו. הגשר נבנה, בדומה לגשר נמל סידני במהלך השפל הכלכלי הגדול כדי לספק עבודה למובטלים הרבים.
  בניית עיריית בריזבן, ומגדל השעון הגדול שלו, היה הבניין היקר ביותר שנבנה באוסטרליה עד שנת 1971 (עת נבנה בית האופרה של סידני). בבניין העירייה נמצא המוזיאון לתולדות בריזבן.
 בניין האוצר - מקום מושב משרד האוצר של קווינסלנד - נבנה בסגנון אדוארדיאני מאבן חול. כיום הבניין משמש קזינו.
 בניין המחוקקים המדינתי - בנוי בסגנון פוסט מודרני ובשל צורתו מכונה "מגדל גוטהם".
 בית ניוסטיד - בית המושל הראשון של קווינסלנד, על גדת ערוץ ברקפסט - אחד מערוצי נהר בריזבן. כיום הבניין משמש כמוזיאון.
 פארק לאנג - אולם בית של ליגת הרגבי של קווינסלנד.
 מוזיאון קווינסלנד 
 הסקיינידל (Skyneedle) - "מחט החלל" - מבנה שגובהו 88 מטרים ונבנה עבור תערוכת אקספו 88. עם תום התערוכה היה אמור להיות מועבר לדיסנילנד שבטוקיו אולם המבנה נקנה על ידי ספר מקומי שהשאיר אותו במקום.
 בניין AMP - גורד השחקים הראשון של בריזבן - נבנה בשנת 1978 וגובהו 130 מטרים.
 סנטרל פלזה 1 - הבניין הגבוה בבריזבן - 174 מטרים. בניין זה נבנה בשנת 1988 על פי תכנון של האדריכל היפני קישו קורוקאווה.
 מרכז ריוורסייד - מרכז תרבות ומורשת. במרכז זה נמצאת גם הבורסה של בריזבן. המבנה תוכנן על ידי הארי סיידלר בשנת 1986.

אתרים המצויים בקרבת העיר 
 גולד קוסט, עיר תיירותית ידועה - נמצאת כ- 70 ק"מ דרומית מזרחית לבריזבן. לעיר רצועת חוף שאורכה כ-40 ק"מ ובה חופי רחצה ציבוריים רבים ופארקי שעשועים.

תקשורת 
בבריזבן פועלות שבע תחנות טלוויזיה: רשות השידור האוסטרלית, ABC2, רשת שבע, רשת תשע, רשת עשר, ו- SBS, וכן תחנת טלוויזיה מקומית.

בעיר מספר תחנות רדיו קהילתיות, וכן נקלטות בעיר חמש תחנות של רשות השידור האוסטרלית.

בעיר עיתון ימי אחד: "הקורייר מייל" (The Courier-Mail), ועיתון סוף שבוע אחד "הסנדיי מייל" (The Sunday Mail), שניהם בבעלות חברת החדשות של רופרט מרדוק.

תחבורה 
החברה העירונית בריזבן טרנספורט מפעילה את מערך האוטובוסים של בריזבן. כמו כן קיימת מערכת רכבות בין מרכז העיר לפרבריה.

בבריזבן שני שדות תעופה עיקריים - שדה התעופה הבינלאומי בריזבן ושדה התעופה ארצ'רפילד, המשמש למטוסים קלים.

בשפך נהר בריזבן מצוי נמל בריזבן, המשמש בעיקר לתעבורה של מכולות, סוכר, דגנים, פחם, תוצרי נפט ושמנים.

ספורט 
בבריזבן מספר קבוצות ספורט מקומיות:
 כדורסל - קבוצת הבריזבן בולטס (קליעי בריזבן).
 קריקט - קבוצת הקווינסלנד בולס (שורי בריזבן).
 רגבי - הקבוצות קווינסלנד רדס (אדומי קווינסלנד) ובריזבן ברונקוס (סוסי פרא בריזבן).
 פוטבול אוסטרלי - קבוצת הבריזבן ליונס (אריות בריזבן).
 כדורגל - קבוצת בריזבן רואר (שאגת בריזבן).
 נטבול - קווינסלנד פיירברד (ציפורי האש של קווינסלנד).
בשנת 2032 העיר תארח את האולימפיאדה.

השכלה 
אוניברסיטאות בבריזבן:
 אוניברסיטת גריפית' (GU)          
 אוניברסיטת קווינסלנד (UQ)                        
 אוניברסיטת קווינסלנד הדרומית (USQ) 
 אוניברסיטת קווינסלנד לטכנולוגיה (QUT) 

אוניברסיטאות שיש להן קמפוס בעיר:

 אוניברסיטת ג'יימס קוק 
 האוניברסיטה הקתולית האוסטרלית
 אוניברסיטת מרכז קווינסלנד
 אוניברסיטת סאנשיין קוסט

ערים תאומות 
לבריזבן מספר ערים תאומות:
  (יולי 1985) 
  (אוגוסט 1988) 
  (יוני 1992) 
  (ינואר 1993) 
  (יולי 1995) 
  (ספטמבר 1997)
  (נובמבר 1999) 
  (יוני 2002)
  (נובמבר 2004)

שונות 
העיר איפסוויץ' יועדה להיות בירתה של קווינסלנד, אולם בשל היותה של איפסוויץ' רחוקה מקו החוף נבחרה בריזבן להיות הבירה.

רחובות העיר בריזבן קרויים על שם מלכי ומלכות בריטניה מבית הנובר. הרחובות המקבילים לרחוב המלכה קרויים בשמות של מלכות ונסיכות (אדלייד, אליס, אן, שארלוט, אליזבת, מרגרט ומרי), והרחובות האנכיים לרחוב המלכה קרויים על שם מלכים ונסיכים (אלברט, אדוארד, ג'ורג' וויליאם).

קישורים חיצוניים 
 
 
 היסטוריה
 היסטוריה של העיר - אתר לונלי פלנט
 היסטוריה של העיר
 בריזבן שלנו. קום
 מועצת העיר בריזבן
 תמונות העיר בריזבן
 בריזבן בעברית

הערות שוליים

‏

קווינסלנד: ערים
מדינות וטריטוריות אוסטרליה: ערי בירה
אוסטרליה: ערי חוף

יישובים שהוקמו ב-1824